I april udstillede Nils Sloth og Niels Fabæk magasinet BlixaArtzine med billeder, lyd og video i Kunsthal Nord i Aalborg. Det, synes de, var en rodet oplevelse. -	Jeg synes ikke det kører så professionelt på Kunsthal Nord, siger Niels Fabæk. Kunstnerne kritiserer at de ikke kunne få en kontrakt på skrift. Annonceringen af udstillingen blev lavet i sidste øjeblik, og den forrige udstilling var ikke pillet ned, da de kom for at hænge op.  Alt sammen et resultat af manglende ledelse på steder, lyder det fra kunstnerne. -	Man har devalueret den tidligere så succesfulde og professionelle kunsthal til et dårligere sted, siger Nils Sloth. Ikke optimal løsning Kunsthal Nord ligger i Nordkraft. Henrik Broch-Lips var kunstnerisk chef, men i 2019 sagde han op. Herefter stod kunsthallen uden en formel leder i to år, inden Aalborg Kommunes Kulturchef Morten Koppelhus fik ansvaret for kunsthallen oveni alle de andre opgaver, han i forvejen har. En løsning som kulturrådmanden godt vil medgive ikke var optimal. -	Det er vigtigt, at der er en selvstændig leder på stedet. Det betyder rigtig meget både for de kunstnere, der udstiller der, at der er en kunstfaglig uddannet leder, som de direkte kan forholde sig til. Det betyder også noget i forhold til den ydre verden, andre kulturinstitutioner og så videre, siger sundheds- og kulturrådmand i Aalborg Kommune, Jes Lunde (RV). Aalborg Kommune vil nu forfremme Kunsthallens kunstfaglige koordinator til chef uden dog at have slået stillingen op først, og det vækker også undren hos de to kunstnere. -	Det er lidt som om, at kommunen bare indsætter en eller anden embedsmand, som så skal være kunstnerisk leder af Kunsthal Nord. Der har ikke været en chance for andre for at byde ind, siger Niels Fabæk. Kunstfagligeniveau for lavt, mener kunstnere Ifølge rådmanden er den nye kommende kunstneriske leder Cathrine Gamst fagligt kompetent. Hendes forfremmelse handler også om at overholde budgettet, lyder det fra rådmanden. -	Stillingen er ikke slået op, fordi vi ikke har et fuldt beløb til at ansætte en ny kunstnerisk leder. Det, vi har penge til, er, at opgradere den faglige leder, som er der i forvejen, sådan at hun får ledelsesansvaret på stedet. Det gør jo også, at kunsthallen får sin egen leder og kan gå ud i verden med den profil, siger Jes Lunde. De to kunstnere mener, at det kunstfagligeniveau i Kunsthallen i dag er blevet for lavt. Det er en kritik, rådmanden afviser. -	Noget af det kan jo skyldes, at vi faktisk bevidst fra byrådets side har ændret profilen på Kunsthal Nord. I stedet for at være meget etablerede kunstnere, så er det vækstlaget, vi retter ind på, siger Jes Lunde. Møde tirsdag Tirsdag mødes de stridende parter. De to kunstnere er inviteret til et møde med kulturchefen og den kommende nye kunstneriske leder. De har ikke ønsket at stille op til interview. -	 Vi elsker jo dybest set Kunsthal Nord. Det er jo også derfor, vi brokker os, siger Niels Fabæk. Kunsthal Nord får et årligt kommunalt tilskud på godt en million kroner.

Opsummering:
To kunstnere kritiserer i skarpe vendinger Kunsthal Nord i Aalborg. Kunsthallen, der er et center for samtidskunst, er drevet uprofessionelt og er i dag en skygge af tidligere tiders storhed, lyder det fra kunstnerne, der mener, at stedet skal have en hel ny ledelse.